钦定古今图书集成/历象汇编/庶征典/第009卷 > 史记 > 《天官书》
## 钦定古今图书集成/历象汇编/庶征典/第009卷 > 史记 > 《天官书》

太史公曰：“自初生民以来，世主曷尝不历日月星辰？
及至五家三代，绍而明之，内冠带，外夷狄，分中国为
十有二州，仰则观象于天，俯则法类于地。天则有日
月，地则有阴阳。天有五星，地有五行；天则有列宿，地
则有州域。”三光者，阴阳之精气本在地，而圣人统理
之，幽厉以往，尚矣。所见天变，皆国殊窟穴，家占物怪，
“以合时应，其文图籍，禨祥不法。”是以孔子论《六经》，纪
异而说不书。至天道命不传。传其人，不待告，告非其
人，虽言不著。昔之传天数者，高辛之前，重黎；于唐、虞
羲和，有夏昆吾；殷商巫咸；周室史佚；苌弘；于宋子韦，
郑则裨灶；在齐甘公，楚唐昧，赵尹皋，魏石申。夫天运
三十载一小变，百年中变；五百载大“变，三大变一纪，
三纪而大备，此其大数也。为国者必贵三五，上下各
千岁，然后天人之际续备。”太史公推古天变，未有可
考于今者，盖略以《春秋》二百四十二年间，日蚀三十
六，彗星三见。宋襄公时，星陨如雨，天子微，诸侯力政，
五伯代兴，更为主命，自后众暴寡，大并小。秦、楚、吴、越，
夷狄也，为彊伯。田氏篡齐，三家分晋，并为战国，争于
攻取，兵革更起，城邑数屠，因以饥馑疾疫焦苦，臣主
共忧患，其察禨祥候星气尤急。近世十二诸侯，七国
相王，言从衡者继踵，而皋、唐、甘、石因时务论其书传。
故其占验凌杂米盐二十八舍，主十二州。斗秉兼之，
所从来久矣。秦之疆也，候在太白，占于狼弧。吴、楚之
疆，候“在荧惑，占于鸟衡。燕、齐之疆，候在辰星，占于虚
危。宋、郑之疆，候在岁星，占于房心。晋之疆，亦候在辰
星，占于参罚。”及秦并吞三晋、燕、代，自河山以南者中
国，中国于四海内则在东南，为阳，阳则日、岁星、荧惑、
填星，占于街南，毕主之；其西北则胡、貉、月氏诸衣旃
裘引弓之民，为阴；阴则月、太白、辰星，占于街北，昴主
之。故中国山川东北流，其维，首在陇、蜀，尾没于勃、碣。
是以秦、晋好用兵，复占太白。太白主中国，而胡貉数
侵掠，独占辰星。辰星出入躁疾，常主夷狄，其大经也，
此更为客主人。荧惑为孛，外则理兵，内则理政。故曰：
“虽有明天子，必视荧惑所在，诸侯更强。”时《菑异记》无
可录者。秦始皇之时，十五年，彗星四见，久者八十日，
长或竟天。其后秦遂以兵灭六王，并中国，外攘四夷，
死人如乱麻，因以张、楚并起。三十年之间，兵相骀藉，
不可胜数。自蚩尤以来，未尝若斯也。项羽救钜鹿，枉
矢西流，山东遂合，从诸侯，西坑秦人，诛屠咸阳。汉之
兴，五星聚于东井、平城之围，月晕参、毕七重，诸吕作
乱，日食，昼晦，吴、楚七国叛逆。彗星数丈，天狗过梁野。
及兵起，遂伏尸流血其下。元光、元狩，蚩尤之旗再见，
长则半天。其后京师师四出，诛夷狄者数十年，而伐
胡尤甚。越之亡，荧惑守斗。朝鲜之拔，星茀于河，戒兵
征大宛，星茀招摇，此其荦荦大者，若至委曲小变，不
可胜道。由是观之，未有不先形见而应随之者也。夫
自汉之为天数者，星则唐都，气则王朔，占岁则魏鲜。
故甘石历五星法，唯独荧惑有反逆行、逆行所守及
他星逆行、日月薄蚀，皆以为占。余观《史记》考行事，百
年之中，五星无出而不反逆行。反逆行尝盛大而变
色，日月薄蚀，行南北有时，此其大度也。故紫宫、房、心、
权衡、咸池、虚、危，列宿部星，此天之五官坐位也，为经
不移徙，大小有差，阔狭有常。水火金木填星，此五星
者，天之五佐，为经纬，见伏有时，所过行盈缩有度。日
变修德，月变省刑，星变结和。凡天变过度，乃占国君，
强大有德者昌，弱小饰诈者亡。太上修德，其次修政，
其次修救，其次修禳，正下无之。夫常星之变希见，而
三光之占亟用。“日月，晕适云风”，此天之客气，其发见
亦有大运，然其与政事俯仰，最近大人之符。此五者天之感动。为天数者，必通三五，终始古今，深观时变，
察其精粗，则《天官》备矣。

索隐述赞曰

在天成象，有同影响。观文察变，其来自往。天官既书，太史攸掌。云物必记，星辰可仰。盈缩匪𠍴，应验无爽。至哉《元监》，云谁欲网。